Karen Hækkerup (S), 2010-06-01:
Da vi blev valgt ind i Folketinget, skrev vi alle sammen under på grundloven, vi skrev under på, at vi ville følge vores overbevisning.
Nogle gange kan man godt komme lidt i tvivl, om det er det, der rent faktisk sker, når der stemmes i Folketingssalen.
Jeg ved, der er rigtig mange, også helt ind i den borgerlige lejr, der synes, at regeringen er gået for langt den her gang.
Det, at man gav efter for Dansk Folkeparti, da de i en finanslovaftale krævede, at vi skulle sætte børn i fængsel, er der mange borgerlige, anstændige mennesker der ikke bryder sig om.
Vi har haft en lang debat om det her lovforslag, både under førstebehandlingen og under andenbehandlingen.
Under andenbehandlingen gav vi regeringspartierne og Dansk Folkeparti en chance.
Vi sagde til dem: Lad være med at sætte 14-årige i fængsel.
Det kan vi opnå på én måde, nemlig ved at vi udskyder lovens ikrafttræden.
Den her lov, når den om et øjeblik stemmes igennem,
vil have virkning fra den 1. juli i år.
Fra den 1. juli i år vil 14-årige derfor kunne være at finde i vores almindelige voksenfængsler – i Nyborg, Vestre og alle mulige andre steder, der bestemt ikke er godt for 14-årige.
Hvis man havde stemt for vores ændringsforslag, havde vi udskudt ikrafttrædelsesdatoen for loven, sådan at vi var sikre på, at der var blevet bygget nok institutionspladser, hvor de kriminalitetstruede unge kunne være kommet hen i stedet for i fængsel.
Men det ændringsforslag valgte VKO at sige nej tak til.
Man ville hellere sætte 14-årige i fængsel, end man ville udskyde lovens ikrafttræden, så man kunne have nået at få bygget institutionspladserne.
Derfor er det her en skammens dag.
Vi ved, at det ikke virker at sænke den kriminelle lavalder.
Vi ved, at regeringen reelt skaber mere kriminalitet, at de 14-årige, som man nu vil sætte i fængsel og ikke i stedet vil give en opdragelse på en pædagogisk anstalt, vil blive endnu mere skadet, vil komme endnu længere ud på den kriminelle løbebane.
Derfor er der ikke nogen tvivl.
Når der kommer en ny regering efter et valg, ruller vi den her nedsættelse af den kriminelle lavalder tilbage.
Det gør vi ikke, fordi vi ikke synes, det skal have nogen konsekvenser, når børn begår kriminalitet.
Det skal det have, og det har det også.
Det kunne også have andre konsekvenser, end det har i dag, men den konsekvens at sige, at vi sætter de 14-årige i fængsel, skal det ikke have.
Vi ved, det ikke vil virke.
Regeringen har haft nedsat Ungdomskommissionen, der har påvist, at det vil være en rigtig, rigtig dårlig idé, men alligevel vælger regeringen og Dansk Folkeparti at sænke den kriminelle lavalder, alene fordi det føles godt i maven.
Man vil sætte børn i fængsel, for så kan man få sin hævntørst slukket.
Det er så usmageligt, som det kan blive.
Vi skal forebygge, at børn og unge havner i kriminalitet, det skal man gøre, allerede lang tid før de bliver 14, og er de først havnet i kriminalitet, skal man selvfølgelig sætte ind, men ikke ved at sætte dem i fængsel.
Denne debat om den kriminelle lavalder har været rejst flere gange, den har været frem og tilbage, oppe og nede, og indtil for ganske kort tid siden var De Konservative imod.
De konservative ordførere og de konservative ministre sagde igen og igen, at det ville være forkert at sænke den kriminelle lavalder, man kunne sagtens få fat på de 14-årige, der var havnet i kriminalitet, med den sociale lovgivning, og vi ville kunne give dem de rigtige tilbud gennem den.
Den holdning er man gået væk fra nu.
Der har man, jeg var lige ved at sige som en tyv om natten, men i alt fald i endnu en natteaftale med Dansk Folkeparti aftalt, at det altså også skulle gå ud over børnene – nu skal de i fængsel, skal de. Det her er ikke andet end et finanslovkrav, det er ikke noget, der vil virke, det er noget, der vil skabe mere kriminalitet.
Derfor ruller vi det selvfølgelig tilbage, når der kommer en ny regering.
Jeg synes, det er vigtigt at sige, at når man sænker den kriminelle lavalder til 14 år og vedkender sig, at man vil sætte 14-årige i fængsel, påtager man sig et ansvar.
Det gør alle dem, der stemmer ved at trykke på de grønne knapper om lidt, for vi har jo ikke kunnet få nogen garantier for, at 14-årige ikke vil havne i fængsel.
Vi har spurgt ministeren, og vi har spurgt Dansk Folkeparti, der hævdede at have fået en aftale med ministeren om, at der efter sommerferien ikke skulle kunne findes nogen børn i fængsel
, og svaret, vi har fået, har været: Nej, det kan man ikke få.
Derfor stemmer vi selvfølgelig imod, og jeg ville ønske, at der var flere, der ville gøre som os og stemme det, der ville sikre mindre kriminalitet i fremtiden, færre ofre i fremtiden, stemme for en anstændig forebyggelse og for den rigtige behandling af 14-årige kriminelle og ikke for en fængselsbehandling.
Til sidst vil jeg sige, at under andenbehandlingen glimrede De Konservative ved deres fravær, hverken ministeren eller den konservative ordfører havde lyst til at gå på talerstolen, og det synes jeg faktisk er for dårligt.
Når man har sådan en sag og har stået fast på, at man ikke ville sænke den kriminelle lavalder, men alligevel er blevet trukket til truget, så vælger man tavsheden.
Hvis De Konservative kan stå inde for, hvad de mener, nemlig at det er godt for 14-årige at komme i fængsel, så synes jeg, de skulle tage at komme op på talerstolen, for så tager vi gladelig en debat om det.
Jeg tror, De Konservative ikke kommer, fordi de godt ved, at det ikke virker, og fordi de ikke har lyst til at udstille, at de er blevet truet af Dansk Folkeparti til at stemme for det her forslag.